Diari Oficial de la Generalitat Valenciana


Sumari del DOGV 2942, del 01-03-1997 (1997/866487)

DECRET 33 /1997, de 26 de febrer, del Consell de la Generalitat Valenciana, pel qual aprova el Reglament Orgànic i Funcional de la Conselleria de Sanitat.
----------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/d/1997/02/26/33/dof/vci/html**

### Dades del document

Número de DOGV
:   2942

Data del DOGV
:   01-03-1997

Secció del DOGV
:   DISPOSICIONS GENERALS

Número del document
:   1997/866487


Data del document
:   26-02-1997

Organisme emissor
:   Conselleria de Sanitat

Tipus de document
:   Decret

Anàlisi jurídica

DECRET 33 /1997, de 26 de febrer, del Consell de la Generalitat Valenciana, pel qual aprova el Reglament Orgànic i Funcional de la Conselleria de Sanitat.   
El Reglament Orgànic i Funcional de la Conselleria de Sanitat i Consum va ser aprovat pel Decret 37/1994, de 21 de febrer, del Govern Valencià, i modificat pel Decret 4/1996, de 9 de gener.  
El Decret 25/1997, de 22 de febrer, del Govern Valencià, pel qual es determina el nombre i la denominació de les conselleries, substitueix l'actual Conselleria de Sanitat i Consum per la Conselleria de Sanitat. Això implica una nova distribució de competències, perquè les de Consum deixen d'estar atribuïdes a aquesta Conselleria.  
Cal afegir a això la incorporació al nivell directiu de l'estructura de la Conselleria de la figura del subsecretari, sota l'autoritat del conseller, d'acord amb el que estableix l'article 73 de la Llei 5/1983, de 30 de desembre, de Govern Valencià.  
Per tant, cal dictar una nova norma que adeqüe l'estructura orgànica i funcional de la Conselleria a les circumstàncies actuals.  
Per tot això, d'acord amb el que estableixen els articles 35.f) i 70 de la Llei 5/1983, de 30 de desembre, de Govern Valencià, a proposta del conseller de Sanitat, i després de la deliberació del Govern Valencià, en la seua reunió del dia 26 de febrer de 1997,  
DECRETE  
TÍTOL I  
Els òrgans de la Conselleria de Sanitat  
Article 1  
La Conselleria de Sanitat és el màxim òrgan encarregat de la direcció i l'execució de la política del Govern Valencià en matèria de sanitat, i exerceix les competències que legalment té atribuïdes aquestes efectes.  
Article 2  
El conseller és l'autoritat superior de la onselleria, i n'és el màxim òrgan executiu.  
Article 3  
1. Sota l'autoritat del conseller, el nivell directiu de la Conselleria de Sanitat està integrat per les següents unitats:  
- Subsecretaria  
- Secretaria General  
- Direccions generals  
2. Les direccions generals són les següents:  
- Direcció General de Recursos Econòmics  
- Direcció General d'Atenció Primària i Farmàcia  
- Direcció General d'Atenció Especialitzada  
- Direcció General de Salut Pública  
- Direcció General de Recursos Humans  
3. En el cas de vacant, absència o malaltia del conseller, serà substituït en les seus funcions executives pel subsecretari i, si no hi és, pel secretari general i els directors generals en l'ordre en què s'allisten en aquest article, sense perjudici de les facultats de delegació previstes en l'article 68 de la Llei 5/1983, de 30 de desembre, de Govern Valencià.  
Article 4  
El Consell de Salut de la Comunitat Valenciana és l'òrgan de participació i col·laboració ciutadana integrat dins de la Conselleria de Sanitat. L'article 14 de la Llei 8/1987, de 4 de desembre, n'estableix la composició i les regles de funcionament, i l'article 47 de la Llei 6/1993, de 31 de desembre, de Pressupostos de la Generalitat Valenciana, les funcions, amb les modificacions introduïdes per l'article 22 de la Llei 12/1994, de 28 de desembre, de Mesures Administratives i de Modificació del Text Articulat de la Llei de Bases de Taxes de la Generalitat Valenciana.  
TÍTOL II  
L'estructura i les funcions dels òrgans directius  
CAPÍTOL I  
El conseller  
Article 5  
El conseller, com a màxima autoritat de la Conselleria, deté totes les competències del seu càrrec i, expressament, té atribuïdes les següents funcions:  
a) Proposar al Govern Valencià el nomenament i el cessament dels alts càrrecs del departament.  
b) Preparar, i presentar al Govern Valencià, els avantprojectes de lleis, les propostes d'acords i els projectes de decrets relatius a les qüestions pròpies del seus departament, i referendar aquests últims quan hagen estat aprovats.  
c) Formular motivadament els avantprojectes de pressupostos de la Conselleria.  
d) Exercir la potestat reglamentària en les matèries pròpies de la Conselleria, en forma d'ordres.  
e) Proposar al Govern Valencià l'aprovació de l'estructura i l'organització de la Conselleria.  
f) Executar els acords del Govern Valencià en el marc de les seues competències.  
g) Resoldre en última instància els recursos que s'interposen contra les resolucions del subsecretari, el secretari general o els directors generals, llevat de les excepcions establides en les lleis i els reglaments.  
h) Resoldre els conflictes d'atribucions que sorgisquen entre els òrgans i les autoritats de la Conselleria.  
i) Exercir la direcció, la iniciativa i la inspecció de tots els serveis del departament.  
j) Disposar les despeses pròpies dels serveis de la Conselleria dins dels límits legals i pressupostaris, i l'ordenació dels pagaments corresponents.  
k) Exercir les facultats ordinàries en matèria de contractació administrativa dins dels límits legals i pressupostaris.  
l) Atorgar i proposar les recompenses que calguen, i exercir les potestats disciplinàries i correctives d'acord amb les disposicions vigents.  
m) Delegar l'exercici de les competències pròpies i autoritzar la delegació de les dels altres òrgans de la Conselleria.  
n) Fixar les directrius i els criteris generals de la política de salut a la Comunitat Valenciana.  
o) Proposar al Consell de la Generalitat Valenciana el Pla de Salut de la Comunitat Valenciana.  
p) Delimitar les àrees de salut i les entitats que s'hi integren, després d'haver escoltat el Consell de Salut de la Comunitat Valenciana.  
q) Fomentar la participació comunitària i la protecció dels usuaris.  
r) Fixar les tarifes dels serveis no gratuïts.  
s) Aprovar l'estructura bàsica del Sistema d'Informació Sanitària de la Comunitat Valenciana.  
t) Qualssevol altres facultats que li atribuïsquen les lleis, els reglaments, el Govern Valencià o el president de la Generalitat Valenciana.  
Article 6  
Com a òrgan col·legiat assessor del conseller, i sota la seua presidència, hi ha el Consell de Direcció de la Conselleria de Sanitat, que estarà integrat pel subsecretari, el secretari general, els directors generals i el director del Gabinet del Conseller.  
Quan el conseller ho considere convenient, assistiran també al Consell de Direcció els directius o responsables dels centres dependents de la conselleria i els caps d'unitats del departament.  
Article 7  
1. Directament dependent del conseller de Sanitat hi ha el Gabinet del Conseller, com a òrgan de suport, assistència i assessorament tècnic en matèria d'elaboració d'informes. En particular, exercirà les següents funcions:  
a) La realització d'estudis i la recopilació de documentació sobre matèries pròpies de la Conselleria.  
b) Assumir el control centralitzat de tota la informació per a l'assistència i l'assessorament de tots els òrgans directius de la Conselleria.  
c) El suport al conseller en relació amb les Corts Valencianes i altres institucions.  
d) Confegir i proposar el programa editorial de cada exercici, efectuant-ne l'anàlisi del cost.  
e) L'aprovació de la realització de totes les publicacions, periòdiques o no, de tot el material de difusió que es fa a la Conselleria.  
f) L'arxiu de la bibliografia pluridisciplinar o de caràcter sanitari, així com el manteniment del fons de documentació sanitària.  
g) Crear els sistemes d'informació necessaris, tant referencials com fonts.  
h) Qualsevol altra funció que li siga encomanada directament pel conseller.  
2. També amb dependència directa del conseller hi ha el Gabinet de Comunicació, que té com a funció desplegar la política d'imatge i les relacions de la Conselleria amb els mitjans de comunicació.  
CAPÍTOL II  
La Subsecretaria  
Article 8  
1. El subsecretari és, després del conseller, el cap superior de la Conselleria, i com a tal té les facultats següents:  
a) Exercir la representació de la Conselleria per delegació del conseller.  
b) Actuar com a òrgan de comunicació amb les altres conselleries i els altres organismes o entitats.  
c) Exercir les funcions i competències que el conseller li encomane, així com les altres facultats, prerrogatives i funcions que li atribueixen les disposicions en vigor.  
2. Amb dependència directa del subsecretari hi haurà el Gabinet del Subsecretari.  
CAPÍTOL III  
La Secretaria General  
Article 9  
El secretari general, a més de les funcions i competències que el conseller o el secretari li encomanen, té atribuïdes segons el que indica l'article 75 de la Llei 5/1983, de 30 de desembre, de Govern Valencià, les següents:  
a) Exercir, per delegació del subsecretari, la inspecció dels centres dependents de la Conselleria.  
b) Prestar assistència al conseller, el subsecretari i els òrgans directius de la Conselleria en matèria d'elaboració de normes i resolució de recursos.  
c) Exercir, per delegació del subsecretari, la direcció superior de tot el personal de la Conselleria i resoldre tots els assumptes que s'hi referisquen, llevat dels casos reservats a la decisió del conseller o del subsecretari, desplegant la política de relació amb les organitzacions sindicals o els òrgans de representació dels empleats del sector sanitari.  
d) Presidir els òrgans col·legiats de la Conselleria quan no corresponga al conseller o al subsecretari, així com exercir la representació de la Conselleria en la seua absència.  
e) Disposar tot el que fa referència al règim intern dels serveis generals de la Conselleria i resoldre els expedients la resolució dels quals no siga facultat privativa del conseller o del subsecretari.  
f) Assumir el control centralitzat dels serveis informàtics de la Conselleria.  
g) Vetlar pel compliment de les decisions adoptades pel conseller o el subsecretari o les que li atribuïsquen les disposicions vigents.  
Article 10  
Depenen directament del secretari general les següents unitats:  
- Secretaria General Administrativa  
- Àrea d'Informàtica  
- Àrea Jurídica  
Article 11  
1. Amb la màxima jerarquia a nivell administratiu, la Secretaria General Administrativa atén tots els serveis generals de la Conselleria i dóna suport directe al secretari general.  
2. La Secretaria General Administrativa coordinarà les unitats que la integren, les quals faran les següents funcions:  
a) Dirigir el funcionament del Registre General de la Conselleria i de les oficines d'informació i d'iniciatives i reclamacions que en depenen.  
b) Vetlar pel funcionament correcte de l'arxiu, cuidant el processament i l'emmagatzematge de les dades i la documentació que es consideren necessàries per al funcionament correcte dels serveis, així com actualitzar periòdicament l'inventari de béns i material de la Conselleria.  
c) L'organització i el control dels assumptes generals de la Conselleria, cuidant el funcionament correcte, el manteniment i la seguretat dels seus béns i drets, i realitzar els tràmits que corresponguen a la Conselleria en l'arrendament dels immobles necessaris per al funcionament dels centres de la Conselleria.  
d) La tramitació de la negociació de les transferències de funcions i serveis sanitaris, així com la dels convenis i acords de col·laboració que la Conselleria haja de proposar al Govern Valencià perquè els subscriga amb entitats públiques o privades, i fer-ne el seguiment.  
e) Traduir de la llengua oficial en què estiguen escrits a l'altra els textos que hagen de ser publicats en el Diari Oficial de la Generalitat Valenciana, així com qualssevol altres que li siguen encomanats pel conseller, el subsecretari, el secretari general i els directors generals.  
f) Realitzar els tràmits necessaris per a la publicació dels actes o les disposicions de la Conselleria en el Diari Oficial de la Generalitat Valenciana, pel que fa tant al text en valencià com al text en castellà.  
g) Establir els criteris i les normes generals de l'avaluació sanitària i establir, dissenyar i desplegar la política de qualitat en l'atenció sanitària.  
h) Dissenyar i avaluar els plans i programes que s'establisquen per a la consecució dels objectius de la política sanitària.  
i) Estudiar, dissenyar, impulsar i desplegar les normes del procés d'acreditació dels recursos sanitaris o en activitats determinades.  
j) Exercir les competències d'autorització administrativa per a la creació, la construcció, la modificació, l'adaptació i la supressió dels centres, serveis i establiments sanitaris de qualsevol classe i naturalesa, inclosos els balnearis i les entitats d'assegurança lliure d'assistència mèdica i farmacèutica a la Comunitat Valenciana.  
k) Classificar i catalogar els establiments, tant públics com privats i elaborar, mantenir i custodiar el registre sanitari de la Comunitat Valenciana.  
l) Acreditar els centres, els serveis, les unitats i els establiments sanitaris, tant públics com privats i concedir les autoritzacions i efectuar la vigilància de la publicitat medicofarmacèutica.  
m) Reconéixer l'interés sanitari a cursos, jornades, congressos i altres actes similars que se celebren a la Comunitat Valenciana, així com a les associacions, societats i federacions de caràcter sanitari les activitats de les quals es facen en aquest àmbit.  
n) Estudiar i autoritzar les unitats especials i els serveis de referència de la Comunitat Valenciana i exercir les competències sobre policia sanitària mortuòria.  
o) L'autorització, la classificació i el registre de les oficines de farmàcia i els altres centres, serveis i establiments farmacèutics.  
p) Efectuar el seguiment i el control de l'organització i el funcionament administratiu i sanitari de tots els serveis, els centres i les dependències de la Conselleria i dels centres privats vinculats.  
q) Dur a terme les investigacions i aplegar les informacions necessàries sobre les actuacions de quals podrien derivar-se responsabilitats individuals en el desenvolupament del procediment administratiu, així com qualsevol irregularitat que es produïsca en el funcionament general dels serveis sanitaris i en les activitats d'atenció als usuaris.  
r) Proposar a l'òrgan competent la iniciació d'expedients disciplinaris quan de les investigacions i les informacions realitzades es presumisca una infracció de qualsevol tipus.  
s) Elaborar informes en què es diagnostiquen i analitzen les causes que motiven els recursos, les queixes i les reclamacions dels usuaris.  
t) Comprovar el compliment dels plans d'actuació dictats pels òrgans competents, i verificar els resultats obtinguts i les desviacions que s'hagen pogut produir.  
u) Proposar, a través de la Secretaria General, les modificacions que es consideren oportunes en l'estructura i el funcionament dels serveis com a conseqüència del control efectuat.  
v) Assumir la coordinació i la gestió de les activitats en matèria d'inspecció sanitària.  
w) Avaluar i analitzar l'estructura, el procés i els resultats de l'acció sanitària i els sistemes d'informació en l'àmbit sanitari.  
x) Avaluar el desenvolupament de la política de qualitat de l'atenció sanitària dels centres i serveis sanitaris.  
y) L'estudi i la proposta del règim retributiu del personal de les institucions sanitàries.  
z) L'execució de la política de relacions amb organitzacions sindicals o amb els òrgans de representació del personal del sector sanitari.  
Els actes administratius derivats de les funcions allistades seran dictats pel secretari general de la Conselleria, a qui correspondrà també la imposició de les sancions que es deriven d'aquestes competències.  
Depenen del secretari general els responsables dels plans i programes, independentment de la vinculació que aquests tinguen en l'estructura de la Conselleria de Sanitat. Aquests responsables de plans i programes constituiran òrgans consultius que, dependents del conseller, l'assisteixen en relació als afers i les activitats que considere oportú de sotmetre al seu parer.  
El secretari general també coordinarà les funcions de l'Oficina Permanent del Mapa Sanitari de la Comunitat Valenciana.  
Les funcions d'inspecció es faran sota la coordinació de la Inspecció General de Serveis de la Generalitat Valenciana.  
Article 12  
1. L'Àrea d'Informàtica és la unitat que dirigeix i impulsa la informatització dels assumptes propis de la Conselleria. Exercirà les funcions següents:  
a) Atendre l'harmonització del material i la documentació informàtica utilitzats per la Conselleria, coordinant les accions realitzades en aquest camp.  
b) Assessorar les diferents unitats i desenvolupar criteris per a l'adquisició de béns i serveis informàtics, garantint-ne una adequada compatibilitat.  
c) El manteniment de bases de dades generals i la consolidació i l'explotació de dades administratives i sanitàries.  
d) El seguiment i l'optimització dels processos d'elaboració de nòmines.  
Article 13  
Adscrita directament al secretari general, l'Àrea Jurídica és la unitat que té encomanat l'assessorament jurídic del conseller, del subsecretari, del secretari general i de les direccions generals, alhora que proposa instruccions per a les unitats que realitzen funcions de tramitació de sancions i recursos o que mantenen qualsevol tipus de relació amb els tribunals de justícia, sense perjudici de les funcions atribuïdes al Gabinet Jurídic de la Presidència de la Generalitat Valenciana. En particular, exerceix les següents funcions:  
a) Informar i assessorar sobre els recursos que s'interposen davant el conseller o altres òrgans de la Conselleria, llevat dels considerats en l'apartat e) del punt 1 de l'article 22.  
b) Estudiar les disposicions de caràcter general i elaborar-hi informes. Aquest informe és preceptiu en els projectes normatius que emanen de la Conselleria i en les propostes d'acord que s'eleven al Govern Valencià.  
c) Assumir l'elaboració dels projectes normatius que li siguen encomanats.  
d) Emetre informes sobre els projectes de concerts, convenis i acords de transferències.  
e) Efectuar els estudis i els informes que li siguen encomanats pel conseller, el subsecretari, el secretari general o els directors generals.  
f) Tramitar els expedients motivats per qüestions de competència i conflictes d'atribucions.  
g) Informar preceptivament sobre les resolucions motivades per reclamacions de responsabilitat patrimonial de l'administració.  
h) Informar preceptivament sobre les propostes d'anul·lació d'actes administratius.  
i) Ordenar la documentació jurídica i efectuar el seguiment de la legislació estatal i autonòmica.  
j) Informar sobre la resta de casos en què ho impose la legislació vigent.  
k) L'assessorament jurídic als òrgans que efectuen la negociació col·lectiva en la Mesa Sectorial de Sanitat.  
l) Estudiar de les convocatòries i les ofertes de qualsevol tipus en matèria de personal d'institucions sanitàries, i elaborar-hi informes.  
m) Tramitar les reclamacions prèvies del personal de les institucions sanitàries interposades contra actes dictats per òrgans de la Conselleria.  
n) Tramitar els recursos interposats en matèria de personal de les institucions sanitàries amb les condicions de l'apartat anterior.  
CAPÍTOL IV  
La Direcció General de Recursos Econòmics  
Article 14  
La Direcció General de Recursos Econòmics és l'òrgan directiu de la Conselleria encarregat d'exercir les funcions següents, sense perjudici de les competències assignades a altres òrgans de l'administració autonòmica:  
a) L'elaboració, el seguiment i la gestió del pressupost de tots els òrgans i les unitats de la Conselleria.  
b) L'elaboració dels procediments de gestió de la nòmina del personal d'institucions sanitàries en els àmbits d'incidències, contingències fiscals i quotes socials.  
c) La gestió i la coordinació dels ingressos pressupostaris per preus públics, taxes i sancions.  
d) Executar la gestió econòmica i comptable dels distints òrgans i unitats de la Conselleria, tramitant els corresponents documents administratius.  
e) Programar i controlar les inversions de la Conselleria pel que fa a la planificació i el seguiment d'aquestes.  
f) Gestionar i coordinar els ingressos de caràcter finalista que puga rebre la Conselleria.  
g) Dissenyar i introduir instruments, mecanismes i estratègies tendents a optimitzar la gestió dels centres de la Conselleria, efectuant la implantació i els seguiment del sistema d'informació econòmica en tots els centres de gestió, i l'anàlisi de les dades obtingudes a través d'aquest.  
h) Redactar i supervisar, si cal, els projectes tècnics d'execució d'obres i instal·lacions.  
i) Efectuar el seguiment i gestionar l'execució de les inversions en curs, revisar i aprovar les certificacions d'obra, les liquidacions i altres actes administratius que comporta el desenvolupament normal d'una inversió.  
j) Tramitar expedients de contractació administrativa centralitzats i coordinar els procediments de contractació dels centres de gestió, referits tots ells a inversions en obres i instal·lacions.  
k) Preparar i adjudicar aquells contractes de subministrament que per la similitud de l'objecte o per l'obtenció de millors condicions siga convenient la contractació global per a tot l'àmbit de la Conselleria de Sanitat.  
l) Dictar les instruccions oportunes sobre normalització de material, n'estiga normalitzada o no l'adquisició.  
m) Dirigir la política d'emmagatzematge de les institucions sanitàries, determinant els criteris òptims de gestió per a cada tipus de productes.  
n) Coordinar els procediments de contractació dels centres de gestió, referits tots ells a l'aprovisionament de productes i serveis.  
o) Qualsevol altra que la legislació atribuïsca a l'Òrgan Central de Subministraments previst en l'article 47.3 de la Llei de Pressupostos Generals de la Generalitat Valenciana per a 1994.   
Article 15  
L'Àrea d'Infraestructures i Aprovisionament dependrà directament del director general.  
CAPÍTOL V  
La Direcció General d'Atenció Primària i Farmàcia  
Article 16  
La Direcció General d'Atenció Primària i Farmàcia és l'òrgan directiu de la Conselleria que programa i executa la política de la Conselleria i que exerceix les seues competències en l'àmbit de l'atenció i l'assistència sanitàries a la Comunitat Valenciana, i a la qual se li atribueixen les funcions que als serveis de salut assigna la Llei General de Sanitat, tot això en l'àmbit de l'atenció primària, farmàcia i prestacions complementàries.  
La Direcció General d'Atenció Primària i Farmàcia exercirà les funcions següents:  
a) Gestió dels programes d'atenció primària.  
b) Analitzar la demanda assistencial i elaborar els indicadors de gestió de les institucions d'atenció primària.  
c) Gestionar el Programa d'Atenció Sanitària Urgent per a les grans ciutats.  
d) Coordinar i desenvolupar els centres d'informació i coordinació d'urgències.  
e) Exercir les funcions derivades del Pla Director d'Urgències amb especial incidència en el transport sanitari i gestionant el programa d'emergències mèdiques.  
f) L'exercici de les funcions pròpies del Centre Autonòmic Valencià d'Informació de Medicaments.  
g) La gestió i coordinació de les prestacions farmacèutiques, i també l'adquisició i la dispensació de productes i especialitats farmacèutiques.  
h) L'avaluació de les prescripcions per àrees, zones, teràpies i altres circumstàncies.   
i) La gestió i coordinació del marc d'activitats, i també el control efectiu de l'organització i vigilància dels serveis d'urgències, torns de guàrdia, horaris, vacances i de l'assistència prestada per les oficines de farmàcia i altres serveis i establiments farmacèutics.  
j) L'execució de les funcions que la normativa vigent encomana a la Generalitat Valenciana en matèria de productes farmacèutics.  
k) La gestió i la coordinació de les prestacions ortopèdiques, reintegrament de despeses i transport sanitari no concertat.  
l) L'autorització a les empreses, per als seus serveis mèdics, de l'assistència als seus treballadors en els casos en què patiren malalties ambulatòries.  
m) L'autorització de dietes d'estada per assistència sanitària.  
n) La tramitació de les qüestions relatives als convenis internacionals.  
o) La gestió de les restants prestacions sanitàries.  
Article 17  
L'Àrea per a l'Ús Racional del Medicament i la Unitat de Coordinació de Salut Mental dependran directament del director general.  
CAPÍTOL VI  
La Direcció General d'Atenció Especialitzada  
Article 18  
La Direcció General d'Atenció Especialitzada és l'òrgan directiu de la Conselleria que programa i executa la política de la Conselleria i que exerceix les seues competències en l'àmbit de l'atenció i l'assistència sanitàries a la Comunitat Valenciana, i a la qual se li atribueixen les funcions que als serveis de salut assigna la Llei General de Sanitat, tot això en l'àmbit de l'atenció especialitzada.  
Article 19   
1. La Direcció General d'Atenció Especialitzada exercirà les funcions següents:  
a) Gestió dels programes d'assistència especialitzada.   
b) Elaboració dels indicadors de gestió de les institucions hospitalàries.  
c) L'anàlisi de la demanda assistencial de la gestió dels problemes derivats de les llistes d'espera.  
d) El control assistencial dels centres i els serveis concertats.  
e) La tramitació dels concerts que s'hagen de subscriure amb entitats sanitàries del sector privat.  
f) El seguiment de l'execució i el compliment dels concerts de l'apartat anterior.   
g) La realització de l'inventari de la tecnologia sanitària.  
h) L'anàlisi del seu rendiment i necessitats.  
i) Els estudis sobre projectes i de noves tecnologies sanitàries.  
j) La coordinació de trasplantaments.  
2. L'Àrea d'Activitat Assistencial dependrà directament del director general.  
CAPÍTOL VII  
La Direcció General de Salut Pública  
Article 20  
La Direcció General de Salut Pública és l'òrgan directiu de la Conselleria de Sanitat encarregat d'exercir les funcions següents:  
a) Realitzar els estudis epidemiològics que permeten saber l'estat de salut de la població i els factors de risc que incidisquen sobre aquesta.  
b) Vigilar i analitzar els indicadors de morbiditat i mortalitat, estudiant la història natural de les malalties amb prevalença a la Comunitat Valenciana i les noves patologies.   
c) Dirigir i coordinar els diferents registres d'interés en salut pública.  
d) Dissenyar els sistemes d'informació i avaluació en els temes de la seua competència.   
e) L'elaboració de l'informe anual de l'estat de salut de la Comunitat Valenciana.  
f) El control i la vigilància sanitaris de la producció, l'emmagatzematge, el transport, la manipulació i la venda d'aliments, begudes i productes relacionats directament o indirectament amb l'alimentació.   
g) El control i la vigilància dels manipuladors d'aliments.  
h) L'autorització sanitària i la gestió del Registre General Sanitari d'Aliments, sense perjudici de les competències del Ministeri de Sanitat i Consum.   
i) La gestió, el control i la coordinació de la xarxa de laboratoris de salut pública, així com l'estudi i les propostes de metodologia analítica en matèria de salut pública i control de la qualitat.  
j) La vigilància de la salut dels treballadors per tal de detectar precoçment els factors de risc i el deteriorament que puguen afectar la seua salut.  
k) Vetlar pel compliment de les funcions dels serveis mèdics d'empresa.  
l) Desenvolupar les competències de l'administració sanitària sobre les entitats col·laboradores de la Seguretat Social en la gestió de les contingències d'accidents de treball i de malaltia professional, especialment les relacionades amb l'elaboració d'informes tècnics sanitaris dels centres i serveis de medicina laboral, la seua autorització reglamentària i inspecció periòdica.  
m) Promoure la informació, la formació i la participació dels treballadors i empresaris en relació amb la salut laboral.  
n) La direcció de la gestió de les unitats perifèriques de Salut Pública.  
o) Dissenyar, gestionar i avaluar els programes de promoció de la salut i del servei de malalties d'especial interés sanitari.   
p) Dissenyar, gestionar i avaluar els programes que augmenten la capacitat de la població per tal d'identificar els principals factors de risc atribuïbles a conductes individuals o socials a fi de millorar la qualitat de vida.   
q) Dissenyar, gestionar i avaluar activitats d'informació i educació per a la salut orientades a fomentar estils de vida sans en la població.  
r) Dissenyar, gestionar i avaluar els programes de salut relatius a la prevenció de malalties prevalents a la Comunitat Valenciana.  
s) Dissenyar, gestionar i avaluar programes de salut encaminats a millorar la qualitat de vida de grups específics.  
t) Planificar, promoure, desenvolupar, coordinar i avaluar les actuacions relacionades amb la prevenció i el control de la infecció del HIV/sida.  
Article 21  
1. Dependrà directament del director general l'Institut Valencià d'Estudis de Salut Pública, que té l'organització i les funcions previstes en el seu reglament propi, i són els seus òrgans superiors:  
- Consell Rector  
- Consell Científic  
- Director  
2. També dependrà directament del director general l'Àrea de Promoció de la Salut.  
CAPÍTOL VIII  
La Direcció General de Recursos Humans  
Article 22  
La Direcció General de Recursos Humans és l'òrgan directiu al qual correspon executar la política de personal de la Conselleria i exercirà les funcions següents:   
1. Respecte al personal no adscrit a les institucions sanitàries dependents de la Conselleria:  
a) Tramitar les incidències, els expedients disciplinaris i les situacions administratives del personal de la Conselleria.  
b) Custòdia i arxiu dels expedients personals dels empleats de la Conselleria.  
c) Tramitar els assumptes relatius al personal de la Conselleria i tots els que corresponguen al conseller, al subsecretari i al secretari general.  
d) Tramitar les reclamacions prèvies del personal de la Conselleria interposades contra actes dictats per òrgans de la Conselleria.  
e) Tramitar els recursos interposats en matèria de personal que corresponga resoldre al conseller, al subsecretari o al secretari general.  
2. Respecte al personal adscrit a les institucions sanitàries dependents de la Conselleria:  
a) La planificació de les necessitats de mitjans de personal de les institucions sanitàries.  
b) La classificació dels llocs de treball de caràcter sanitari.   
c) La gestió del registre de personal d'institucions sanitàries, per a la qual cosa efectuarà l'anotació de tots els actes o resolucions que afecten la vida administrativa dels empleats públics de les esmentades institucions.  
d) L'elaboració de les relacions de llocs de treball del sector sanitari.  
e) L'elaboració de propostes d'ofertes anuals d'ocupació pública del personal del sector sanitari.  
f) La tramitació dels processos de selecció i provisió de llocs de treball, així com els conseqüents nomenaments o contractació del personal del sector sanitari.  
g) La tramitació dels nomenaments i cessaments del personal directiu de les institucions sanitàries, sense perjudici del que estableixen els articles 17 i 18 de la Llei 8/1987, de 4 de desembre, del Servei Valencià de Salut.  
h) La tramitació dels nomenaments amb caràcter definitiu del personal de les institucions sanitàries.  
i) La tramitació de les restants incidències i assumptes referents al personal de les institucions sanitàries quan li corresponguen, originàriament o per delegació.  
Article 23  
L'Àrea de Recursos Humans dependrà directament del director general.  
TÍTOL II  
L'organització perifèrica de la Conselleria de Sanitat  
Article 24  
Els serveis territorials de la Conselleria són l'expressió orgànica del principi de desconcentració que regeix l'activitat de l'administració de la Generalitat Valenciana i, sota la superior autoritat del conseller, depenen orgànicament del secretari general, a través de la Secretaria General Administrativa, i funcionalment del subsecretari general, del secretari general i de cada direcció general en les matèries de les seues competències.  
Article 25  
En cada una de les províncies de la Comunitat Valenciana existirà una direcció territorial de la Conselleria de Sanitat, al cap de la qual hi haurà un director, que assumirà la representació de la Conselleria.  
Article 26  
Contra els actes emanats dels directors territorials es podrà interposar recurs ordinari davant el secretari general de la Conselleria o davant els directors generals que siguen competents per raó de la matèria.  
DISPOSICIÓ TRANSITÒRIA  
1. Les unitats i els llocs de treballs del nivell administratiu continuaran subsistents i seran retribuïts amb càrrec als mateixos crèdits pressupostaris fins que no s'aproven les relacions de llocs de treball adaptades a l'estructura orgànica d'aquest reglament, sense perjudici que, des del moment de l'entrada en vigor, es produïsquen determinats canvis d'adscripció d'unitats administratives, d'acord amb la reorganització efectuada.  
2. A l'efecte del que estableix l'apartat anterior, les unitats la denominació de les quals no haja canviat passaran a dependre, amb els actuals mitjans personals i materials, de les unitats superiors que disposa el reglament.   
3. Quant a les unitats que hagen variat de denominació i les de rang inferior al servei passaran a ser o s'incorporaran a aquelles que corresponga d'acord amb les funcions que tingueren assignades, en relació amb les atribuïdes per aquest reglament.   
DISPOSICIÓ DEROGATÒRIA  
Queden derogades totes les normes d'igual o inferior rang que s'oposen al que estableix aquest decret, en especial, el Decret 37/1994, de 21 de febrer, del Govern Valencià, pel qual s'aprovà el Reglament Orgànic i Funcional de la Conselleria de Sanitat i Consum i el Decret 4/1996, de 9 de gener, del Govern Valencià.  
DISPOSICIONS FINALS  
Primera  
El conseller de Sanitat dictarà totes les disposicions reglamentàries que siguen necessàries per al desenvolupament i l'aplicació del que disposa aquest decret.  
Segona  
Aquest decret entrarà en vigor l'endemà de la publicació en el Diari Oficial de la Generalitat Valenciana.  
València, 26 de febrer de 1997  
El conseller de Sanitat,  
JOAQUÍN FARNÓS GAUCHÍA


Còpia Permalink ELI